
    DRVORED KOJI POSTAJE PEPEO

  
    * * *

     

    Sve mi nedostaje.

Uljuljkanost u bilo

kakvu vjeru. Neki

jednostavan dan.

Bolest od bezbrige

a ne od tjeskobe.

Neki bezazlen dan.

Glumljena ganuća.

Beskrvna obijest.

Neki razgaljeno

lijep dan. Sve mi

baš nedostaje.

Živimo brisani

prostor. Živimo,

ne trepćemo, kao

da u svakom trenu

treba doći Bog.

  
    JA SAM TAMA

     

    I

    koji je ovo grad, koja ulica? tama je

crna prašina tišine… koja ulica? u

ovoj sam kući izgubila nevinost, kuća

je izgorjela, na nevinost sam zaboravila

…ja sam tama, prašina, tišina, pojam

bez prošlosti, nevidljiva.

  
    II

     

    o, kako mi sada nedostaje početak

rata. lažem da idem na rođendan i

donosim ti buket žutih tulipana.

goli trčimo na prozor, je li to tenk?

ne, samo peru ulicu. mora biti lijepa

za rat. idemo se i mi okupati.

  
    III

     

    najedanput me ništa više ne boli.

razišli smo se zauvijek, bol i ja.

živimo svoje odvojene živote kao

supružnici koji se mrze pod istim

krovom.

  
    PJESMA

     

    Moja pjesma mi neprestano izmiče,

moja glad za lijepo sročenim

pejzažima tijela i straha,

tkiva i praha, ne dostiže

puninu, svoje ispunjenje

    izmiče mi pjesma, izmiče mi mjera,

izvjesna svjetlost na koju se dugo čeka,

izvjesni tren u kome se nered svijeta

uklanja nemiru bića i nađe u središtu

u svjetlu u suncu u srcu.

  
    CONTACTING MY ANGEL

     

    Kad je dijete bilo dijete

mislilo je da se anđeo rađa

na posljednjem katu nebodera

i hoda samo bijelim prugama pješačkih

prijelaza

    kad sam bilo dijete jedno je

dijete govorilo kako kad ono

na uho prisloni školjku, u njoj

ne šumi nego lepeće, leti,

krilima udara tajno.

  
    KUĆA

     

    Prvo ju je zavoljela pa smišljala

glavom rukom i kapkom odlučila neće to

biti zaklon sama ću se zagrliti

    onda je mislila hoću li kuću u gradu

ali to mora biti grad bez ograda na

velikoj vodi i s brojnom ptičjom svitom

    ne mora biti grad ionako nikad ne ide

istim putem kući traži nove prečace

ne boji se da joj suze maštu

    pa je poželjela i otok i krošnju i

planinu i tisuću mjesta ne možeš

se tako rasuti

  
    SREĆA

     

    
      nekima [J. L. Borgesu]
      

      za jedan
      

      život
      

      dovoljna je
      

      jedna
      

      pjesma
    

     

    Počinjem prepoznavati i ono što nema imena.

tako si dokazujem da je svaki čovjek prvi tvorac.

i da je svaki san rađanje novog boga.

    ne postoji ništa što nisam već dotakla.

postoji samo budućnost od prošlosti bolja za neizvjesnost.

    moja su rebra Adamova. zjena je sjeme svemira.

a život raste samo iz znatiželjnog oka.

    između mene i mene postoji još mnogo mene.

u galeriji ne želim polovne portrete.

sretno je vrijeme do njihova otkrića.

  
    IZNENAĐENJE

     

    …polje je polje a rijeka teče

korito je sve dublje

    kad se uruše obale sunce će

bezglavo propasti

    a ja ću ostati

zatečen

  
    SLOBODAN PAD

     

    Ako sam pao, bio sam u pad sklonjen.

bio sam pijan ili mi se nije dalje išlo.

dan ili tren koji sam ponio bio je pretežak.

ako sam pao, Boga to nije dirnulo.

dok Bog slaže lego kocke, čovjek može

slobodno padati.

može se pritom zaustavljati na grani, balkonu,

na postelji, na dlanu, razmatrati svoj trenutni

položaj i lijepo padati dalje.
to Boga ne boli dok gore slaže svoje tautologije

i svakoj se novoj kombinaciji stoljećima divi.

vjerujte, ako sam pao, bio sam sretno neometen.

duboko naklonjen i poklonjen padu.

  
    IMAŠ RIJEČ KOJA BOLI

     

    Koja boli/koja boli/a kad bolim/

u se čučnem/u se urlam/da ne boli/

kada imaš/riječ i riječi/

koje znaš/za koje bole/

onda misliš/onda vladaš/

tebi služe/druge bole/

    imaš riječ koja boli koja boli koja boli a bol boli i

korijen i cvijet

kad odgrizem te jabuko a ti padni mrtva kao srce

da ne boli

kad promijenim te, o svijete, smisli riječi da ne bole

da ne bole da ne bole

  
    SVIJET ME VIŠE NE ŽELI I NE ZNA TO

     

    Najbolniji je san o propadljivosti svega

što dotakneš šalica koju uzmeš u ruku

se pretvara u prah, ruka, zubi, čovjek

koga sa strahom dotičeš posve nježno,

drvored koji postaje pepeo

    nakon toga dugo putovanje brodom i

pristajanje na otok kome se više ne

usudiš prići, pitam se kako snijeg

izgleda dok pada na pijesak i bojim

se da je hladno, da pada i propada

i da samo Boga u Gornjem Selu

    ništa ne boli, da je ciničan i sretan

u smrti kao u pobjedi, zauvijek stabilan

na svojim zasebno pribijenim nogama

  
    SLIKA

     

    Izgleda kao živo tkivo, to malo pritajeno grotlo boja u koje

gledam netremice sjedeći s tobom u galeriji, spominjući ljude

čija pojava možda ovisi o našoj intuiciji, ali zašto to sliči

na podtijelo, pitam se, i da li je to tek tada vidio ili je

već znao da postoje doslovna i ranjivost i ranjenost,

živo tkivo

    bol koju je sam sebi zadužio kao neumoljivu pratilju, dok

diše i promatra i koristi uvijek iznova prirodne materijale:

nadu i ljubav, slučaj i krv

  
    LIJEP KRAJ

     

    …ili sretna smrt, svejedno. nazivajmo stvari

različitim imenima, nadajući se da će to možda

promijeniti tijek događaja. hodajmo različitim

stranama ulice nadajući se da ćemo, kad se na

kraju sretnemo, biti oni isti i nepromijenjeni.

nazivajmo stvari lakim i svijetlim imenima,

nadajući se da će riječi možda olakšati ovaj

svijet i naše prenapučene duše.

i svakako: birajmo, birajmo svoju smrt.

  
    VRT

     

    Pas čuva svoju kost, ja

čuvam negdje svoj život

u prošlosti, a tko čuva

tvoje, u vrtu zakopane

gramofonske ploče?

    u zapis mračniji od crnila

vinila smrt je ubrazdila

tisuće nevidljivih vrtnji

i ne pitaj se samo kakve

će čudovišne biljke iz

njih izrasti

    i ne daj priznati da to

nije bajka što ovako teče:

kad stupiš u prvi vrt, ugledat

ćeš krvave gramofone i psa koji

ih čuva i ploče zla što u beskraj

nečujno vrte.

  
    GRADE, VRATI SE SVOJOJ, VRATI ME MOJOJ KUĆI

     

    vrati me jedinoj koži koju znam.

u sobu u ljeto u čvrsto

zaključan svijet. u djetinji

nemar za izvanjski život.

    kad nestanu kuće svi šute.

kad nestanu ljudi nitko se

ne čudi. kad grada više nema

seliš se s torbom mraka od

jednog do drugog straha.

    strah me buđenja na nepoznatom

mjestu. strah me što nijedno

mjesto ne izgleda onako poznato.

strah me ako odem da će se za mnom

sve sklopiti i nestati i ako ostanem

da će samo trenutak nepažnje biti

dovoljan da se sve izobliči.

    strah me sna kao najsuženijeg

prostora u kome se neprestano sreću

svi moji prijatelji i neprijatelji.

strah me da se prijateljima što ne

dogodi. strah me da svi negdje ne odu.

    strah me da se zauvijek ne zarazim

zlom. da sav moj strah ne iziđe kao

pjena na gubici podivljale životinje.

    strah što me trga,

što me prerasta

strah, strah, strah,

moj preveliki strah

  
    TATTOO

     

    I

    Ona se boji

boji bijeloga.

ona se boji

tek razapetog

platna i prostora

između redaka.

boji se, boji se

bijeloga.

onog iz oka,

ili iz neba,

ledenog oblaka.

ona se boji i

uzmiče na dodir.

zlo je kaže,

nevidljivi tatoo.

boji se boji

se bijeloga.

boje koja

to još nije.

svega što

još nije.

  
    II

     

    Ona se boji bijeloga. Boji se nametnute

čistoće koja nešto skriva. Zločin je zapisan

čistopisom. U njemu nema krvi, ona ostaje samo

u nečijem sjećanju. Nema ni zvuka jer svi su

zamukli od strave. Ona se boji bijeloga. Zato

slaže crne kolaže, nesumnjiv i siguran mrak.

    Što će raditi kad odraste, tražit će nestale

ljude. Za sad ih se boji i sanjati da im se što

ne dogodi.

  
    BOLESTI SNIJEGA

  
    LA NEIGE

     

    I

    prenježne li riječi, ježi me,

kažeš,

bih,

kad bih znala da snijeg

tako nježno ježi,

da smrt tako tiho

sniježi,

sve dok slika ne postane

posve bijela

  
    II

     

    I ne govori mi o ljubavi, daj mi

nešto opipljivije, smrt, strah, daj mi

smijeh kao najveći grijeh i čuvaj

sve crveno, čuvaj sve vrelo,

čuvaj se.

  
    III

     

    Prenježne li riječi, ježi me

kožo tamna i vrela, otopi

taj snijež.

  
    BIT ĆU BOLESNA

     

    U tvojoj sobi raste mrak i plavo drveće

s teškim snijegom u krošnjama. koji s

treskom pada čim zakoračim tamo. da već

kad izujem se znam da ne bih smjela.

bit ću bolesna.

    na zidovima tvoje sobe, na tapetama

mraka žive bijele i crne točke buke.

koja ti gitarom klize pod kožom i

struže bilo što osjećaju nalik.

  
    BOJE MRAKA

     

    Penjem se k tebi brišući za sobom

tragove. ne znajući da ne moram se

kriti jer past će dubok snijeg i

učiniti svaki moj pokušaj smiješnim.

prvi snijeg ali bijel.

i ne znajući sići ću i ostaviti prve

tragove. prve ali crne.

boje našeg mraka.

  
    I LIST I BIJEL

     

    I bio list i bijel.

    i mali su se igrali

i jedan je zaplakao.

    i drugi ja zaplakao

ali bolio ga stomak.

    i šaha i podmornice

i čovječe i dame.

    obojica su plakali

i bodovi su kapali

s bijelog u crno, srebrno.

    i samo je jedan mali

i plakao i gubio.

    a dugo bi se smijali

da nisu se igrali

i bio i ostao i list

i bijel.

  
    POLARNE NOĆI I DANI ŠUTNJE

     

    I

    Između ove

tvoje

ruke i

moje

    ruke

    ispriječila se šutnja

zla i hladna

poput

zimskog

neba

    u stanju je prosuti

led i

zvijezdu sjevernu udaviti

kao neželjeno

dijete

  
    II

     

    Hladan si. nebo sada mogu samo bijelo vidjeti.

meteorološku kartu punu mrazne zlobe. polarnu noć

u kojoj se začinje albin. kaolin.

mali bijeli leptir.

  
    III

     

    Ponovo bih Te zazvala ali ovo je

planina nepoštene jeke što

ime svojevoljno bira i bol glasa pretvara

u ruganje i

laž.

  
    SAFETY ZONE

  
    * * *

     

    Umorni grade, čiji ću ja, tvoj umorni čovjek,

i dalje biti suučesnik u nenadanim povijestima,

nego tvoj? I gdje ću smjestiti i svoj teret neizvjesnosti,

nego li k tebi, svoju rastrzanu želju za bijegom

i bolest neprestanog vraćanja?

    Daljine su zavodljive ali su sve dalje

i glad za lijepo složenim prividima ustupa mjesto gladi

za vlastitim gradom, mjestom anđela nesklonih

odlasku i lutanju.

  
    * * *

     

    Ne propusti odživjeti i taj dio

života onako, kako treba. Izdržat

ćeš i to. Ne zaboravi, gdje god da

odeš, disat ćeš poput nespretno

presađene biljke. Usporedit ćeš

nebo, rijeku, počet će ti nedostajati

ne samo ono što više nemaš nego i ono

što nikada i nisi imao. A tu kad si

imaš barem u sebi svoj komad prostora,

posvećenu zemlju, svoju čvrstu točku,

gorčinu ili nadu, svejedno.

  
    POD VULKANOM

     

    Nemamo nijednu zajedničku fotografiju.

nikada nismo zajedno ljetovali.

na poklone nismo pisali posvete,

pazili smo da ne ostavljamo tragove.

bila je to ljubav kao savršen zločin.

    nije to ništa bilo predvidivo, bio je

to iznenadan i poguban postanak svijeta.

jednog dana kad izađeš iz sobe svoje

tuge, natjerat ću te da se zauvijek sjetiš.

    nije to bio život, bilo je to čekanje,

sjedenje pod užarenim vulkanom. i nije

to bilo vrijeme što nas je razdvojilo,

bila je to magma.

  
    ALISA U GRADOVIMA

     

    Ponekad se tvojim tijelom sasvim

ugodno putuje

kad ne pitaš za kartu

vrijeme silaska i duljinu odsustva

putnik sam nenamjernik

muk obučen u zvuk dječjeg

glasa koji laže

alisa sam, ne prepoznajem gradove

jer tvojim se tijelom tako ugodno putuje

kad ne pitaš za sklonosti hirove i bolesti

kad ne bojiš se putovanja i znaš propasti

kroz ljubav kao kroz oblak

zahvalan sam putnik što promatra i

šuti i ostavlja te samoga kad zaboraviš

to biti

  
    OTOK

     

    Na tvom trbuhu spavaju sjene palmi.

dok dišeš one se šire ritmom gibanja

mora. svemir i u tišini živi sigurnost

sata. u njemu kruži more u moru otok.

na njemu si štićen. možeš sanjati gusti

san vode. tvoja samoća je tvoja kuća.

a moja je kuća tamo gdje si ti.

  
    SAFETY ZONE

     

    I

    Pokrij me preponom kao plimni

val da zaspim snom najcrnje dagnje

    probudi me na svojim leđima

a zemlji povrh vode

na tijelu kita što

pridržava svijet

  
    II

     

    Dok si koračala po ogradi mosta

ne otvarajući oči

more je crni saten u kom se

duboko spava i sanja skriveno puteno

kroz vodu kroz velove na tijelu tamnijem od

tvoga jače blješte zvijezde

  
    III

     

    Lezi u pustinju bez vjetra

sve svjetlo neba zatvori u oči

i zamisli kako se gola

kotrljam sa dine ka tebi

    na ruci ti svićem

vruća i iznenadna

kao zraka.

  
    SAN, VRIJEME, PROSTOR

     

    Odmičem se bez naprezanja, silazim lako,

čudim i zavirujem posve budna

    u tvojim se nesigurnim rukama vrijeme i

prostor premještaju s noge na nogu.

netko klepsidru probušio, vrijeme iscurilo.

a prostor? nikad nisi bio dalje.

    ovaj krevet je samo krevet ali označava

jednu kvadratnu vječnost

    svlačenje u snu uvijek je svjesnije od

svlačenja na javi. gledaš vlastitu kožu koja

ga zove kao platno tek razapeto, spremno za

nove boje.

    delfin će na njušci izroniti sunce a dan u tom trenu

zalepetat nebom. boja izlaska jednaka je boji tvojih

tek otvorenih očiju.

    kada mislim o tebi mislim o izrazu tvoga lica

kada kažeš: svake me noći varaš. ujutro kad otvorim oči

znam da si odavno budna i da u taj prostor tvoga

silaska, sna i buđenja ja ne mogu ući.

  
    ZEČJE UHO

     

    Moje bi jedino priznanje glasilo:

nisam majstor ceremonijala. sramim

se pri svakom dolasku i odlasku kao

dijete koje nije naviklo da ga se

    obasipa nježnostima. ne znam se čak

ni pozdraviti a da i to ne izgleda

kao odlazak u rat. ili dolazak u rodni

grad nakon trideset godina. ne znam

    odakle snaga tolikim uzletima i padanjima

srca. sve što znam lebdi u zraku.

blistavo a nevidljivo. zatim se mokro

rasprši radi održanja budnosti.

    kako ne bi svi vidjeli ono što je samo

tebi namijenjeno. najdublje gorsko oko.

koje upravo nadlijećemo. sve što želim

je sići i istražiti obalu. nježnost

    ramena i ključne kosti.

  
    PORUKE

     

    I

    “posjed posjedovanjem biva manjim”

    jednom je zlato zavoljelo aljasku

onda je aljaska zarobila kopače

    umjesto sunca što se klaustrofobično osmjehuje

u kutu slike, ostavljam ti prazan prostor. shvati

to kao neobrađeno igralište i mnogo svježeg zraka.

nema simbola i nema bola.

  
    II

     

    Mirišeš kao morska voda onoga jutra kada te val

bacao po srebrnom šljunku otoka kada si odlučila

oprati se temeljito kada si se otisnula…

    došlo vrijeme da se školice odigraju unatrag:

iz Neba hrabro za kamenom ka Jedinici

    neće me dugo biti

ne dajte zastrti prozore

  
    III

     

    Od mene ti nema druge

uspomene. Izaći iz kuće

u nevrijeme, u gol zrak,

u crnu vodu, biti najtiša

biljka pod bukom neba.

    Od mene ti nema.

Ostat ću u tijelu

dok vani pustoši

se svijet.

    Od mene ti nema druge

uspomene. Pravim se mrtva.

Osjećam se sigurnom.

  
    I’M WAITING FOR YOU WINTER LONG

     

    Ništa nije dovoljno niti izvjesno.

Ipak, korak kojim ćeš sa svoga

doći ponovo na tlo moga sna

bit će siguran i lak.

Samo, nećeš znati je li to snijeg

ili pijesak, to nešto.

Je li to pepeo kojim ti Gospodin

na moju molitvu posipa srce zime.

Da ne zastaneš negdje hladan i

s crnom dugmadi u očima.

Ništa o tome ne znaš a ja ti neću reći.

Je li to pijesak ili snijeg.

Što si to zaboravio a već si napisao.

Je li to vreo ili hladan zrak,

taj prostor, to nešto, taj lijepi mrak,

taj raster u kom smo se zgusli i

ponovo učinili nevidljivima.

  
    SVIJET SE TRZA DOK SPAVA

  
    * * *

     

    ne spavam, sanjam krv svaki put kad

zaklopim oči. rubovi svijeta su okrzani

a ljepota cijela samo u nečijem sjećanju.

svijet se trza dok spava što uznemiruje

klime, uzrokuje čudna rođenja i još

čudnije smrti. ne mogu se odvažiti.

čitam novine, hranim svoj pregladni

strah, ne spavam. slušam srce u tišini

grada kao pakleni stroj.

  
    KADA BIH MOGLA NAPISATI PJESMU

     

    nešto bi se dogodilo. to znam

    osigurač bi proradio a žarulja mi obasjala život

žutom svjetlošću

    sve što mi se do tada raspadalo u rukama

dobilo bi svoj čvrsti oblik

    sve što promatram ne bi protutnjalo brzim

vlakom, već bi usporilo na mojoj postaji

    sve što želim reći našlo bi svoju riječ

pravu ili ne

ali bih se bolje osjećala

    a kada bih se bolje osjećala

mogla bih napisati pjesmu

    zatim bih se još bolje osjećala zbog te pjesme

kakva god ona bila.

  
    * * *

     

    tamo gdje nema riječi i gdje se događaji nižu željenim redom.

tamo gdje je otvoreno more a osjećaš se sigurno.

tamo gdje kad zaroniš ne moraš više znati je li gore izbio novi rat.

tamo gdje voljeti ne znači odustati od sebe.

tamo gdje se možete sresti svaki put kad zaklopiš oči.

  
    * * *

     

    trasiranje

tutanj aviona visoko u nebu

    neimanje osjećaja

poput malih stopala u velikim cipelama

    vožnja vlakom, autom, brodom i najedanput

previše vremena za razmišljanje

    snašla bih se u svojoj prošlosti

da tebe nije bilo.

  
    * * *

     

    Kako ti zvuči ovo:

    Sve što je prošlo i moralo je proći.

Sve što će biti mora doći.

Živi sa sobom kako umiješ.

Sakrij se ako i kada baš moraš

ali zapamti, svi smo mi fini porculan

u kamionu života, na opasnim

cestama svjetova u ratovima.

  
    * * *

     

    postoji to jedno jedino mjesto

u kojem se osjećaš

dovoljno sigurnim i mračnim,

poput boga bez srca.

    neon planktona,

uronjen u tihu noćnu vodu,

svjetluca taj stalni znak.

    za ostalim znakovima

nema potrebe,

za traženjem i

čitanjem.

    samo doputuješ,

pričekaš na terasi

iznad litice

i ubrzo čuješ:

ljubavi nema,

nema.

    simetrija zvijezda na nebu

odgovara

rasporedu brodica u luci

i to je sigurnost,

    ali ljubav –

nje nema,

nema.

  
    * * *

     

    prosvijetli mi oči

da ne zaspim

na smrt.

daj mi da dobro,

dobro vidim.

ne tražim čudo,

vidovnjaštvo,

daj mi da

sada dobro vidim.

spusti mi svjetlo

u okno duše

da ovo dobro vidim.

da ne idem dalje

dok ovaj svijet

ne pogledam dobro.

da se ne mimoiđem

sa srećom

i drugim čudima.

da ne zaspim

na smrt

usred života,

da ne stanem

usred lijepe riječi

koja nekome treba.

da ne zaspim

usred putovanja,

na cesti

što vodi u drveće,

u visoku

travu.

  
    BIJEG U SAN

     

    I

    Postojala. Smijala se. Voljela.

Bojala se kao pas šinteraja.

Sanjala, sanjala,

Hodala, živjela, sanjala.

Jurila svijetom u potrazi za

utočištem.

Sanjala, svjesno išla sanjati,

Predati se paralelnoj zvijezdi,

Darežljivijoj od života,

Vjernijoj od svih poznatih prizora.

  
    II

     

    U snu sam sretna

i ruke su mi,

ne pored tijela,

već visoko iznad glave

    kao da pokazujem koliko te volim…

    ovolikoooo

    U snu sam kratke plave kose

u snu me voliš i želiš spavati sa mnom

svakoga dana

  
    III

     

    Kada počinje tvoj bijeg u san?

Da li u trenutku kad se pogledaš u ogledalo i ne prepoznaš svoje oči?

Da li počinje u trenutku kad spustiš svoje golo tijelo na hladnu

plahtu, kao prešu na ploču, ne bi li tragom dokazala da si

negdje nekada stvarno postojala?

  
    IV

     

    San je ime svijeta u kojem rado živim.

Dok sanjam ne brinem.

Ne želim živjeti,

jer ne stignem sanjati.

    Moj život je moja krvava plahta,

a moje srce samo otisak na koži svijeta

koji blijedi.

  
    V

     

    Imam trideset i šest godina i boru boli

koju botox ne pegla,

i kroničan nedostatak serotonina.

    Tijelo mi na život reagira kao

na otrov,

    a san mu je lijek,

ležaljka među drvećem.

  
    VI

     

    U snu sam srela svoju prijateljicu,

bila je lijepa, bila je raspoložena,

smijala se, kratke plave kose,

riječi punih nade.

Bolje sam.

